月夜
作者：孔平仲
朝代：宋

paragraphs: 平生最好月，况此秋夜闌。
長風送蕩漾，浩露洗團團。
仰頭視虛空，光采如可餐。
星辰斂芒角，河漢收波瀾。
更無微雲翳，挂此白玉盤。
六合靜皎皎，萬木凉珊珊。
爲爾廢昏臥，徘徊更漏殘。
更登高處望，歷歷見湖山。
爽氣集冰雪，清心生羽翰。
便欲御泠然，因之游廣寒。
一臨天池水，沐浴隨飛仙。